5. ทรัพย์สินที่ใช้ในการประกอบธุรกิจ

5.1 ทรัพย์สินถาวรหลักที่ใช้ในการประกอบธุรกิจ

1) ที่ดิน อาคารและอุปกรณ์สุทธิ

ณ วันที่ 31 ธันวาคม 2551 ที่ดิน อาคาร ห้องชุดในอาคารชุด อุปกรณ์ และสินทรัพย์ระหว่างทำ
เป็นราคาทุนจำนวน 7,156 ล้านบาท ซึ่งแบ่งเป็นที่ดินจำนวน 1,273 ล้านบาท อาคารจำนวน
3,621 ล้านบาท อุปกรณ์จำนวน 2,255 ล้านบาท และสินทรัพย์ระหว่างทำจำนวน 7 ล้านบาท
เมื่อหักค่าเสื่อมราคาสะสมและค่าเผื่อด้อยค่า จำนวน 3,292 ล้านบาท
ธนาคารและบริษัทย่อยจะมีที่ดิน อาคารและอุปกรณ์สุทธิตามบัญชีจำนวน 3,864 ล้านบาท ที่ดิน
อาคารและห้องชุดดังกล่าวใช้เป็นที่ทำการของสำนักงานใหญ่ ศูนย์ธุรกิจ /สาขา/สาขาย่อย
/ศูนย์ฝึกอบรมพนักงาน และที่ทำงานการของบริษัทย่อย

2) สัญญาเช่าระยะยาว

ณ วันที่ 31 ธันวาคม 2551 และ 2550 ธนาคารฯและบริษัทย่อยได้ทำสัญญาเช่าที่ดิน อาคาร
และรถยนต์ โดยสัญญาเช่ามีอายุตั้งแต่ 6 เดือนขึ้นไป
ทั้งนี้ธนาคารฯและบริษัทย่อยจะต้องจ่ายค่าเช่าในอนาคตโดยสามารถสรุปได้ดังต่อไปนี้

  ------------------- ------------- ------------ --------------------- ------------
                                                 (หน่วย: ล้านบาท)        

  จ่ายภายใน            งบการเงินรวม                งบการเงินเฉพาะธนาคาร   

                      2551          2550         2551                  2550

  1 - 3 ปี             469           516          393                   464

  4 - 5 ปี             27            32           27                    31

  6 - 10 ปี            26            34           26                    34

  11 - 30 ปี           14            17           14                    17
  ------------------- ------------- ------------ --------------------- ------------

3) สินทรัพย์ที่ไม่มีตัวตน

สินทรัพย์ที่ไม่มีตัวตนของธนาคารและบริษัทย่อยแสดงในราคาทุนสุทธิประกอบด้วย ค่าสิทธิ์และ
ค่าใช้จ่ายในการพัฒนาปรับปรุงระบบคอมพิวเตอร์/ อยู่ระหว่างพัฒนา ค่าซอฟท์แวร์คอมพิวเตอร์
อายุการตัดจำหน่าย 5 ปี – 10 ปี

จากงบการเงินสอบทานของธนาคาร ณ วันที่ 31 ธันวาคม 2551
สินทรัพย์ไม่มีตัวตนตามงบการเงินรวมและงบการเงินเฉพาะธนาคารมีจำนวน 551 ล้านบาท และ
จำนวน 532 ล้านบาท ตามลำดับ

5.2 เงินให้สินเชื่อ

- นโยบายการจัดชั้นสินทรัพย์ และการตั้งสำรองค่าเผื่อหนี้สงสัยจะสูญ

ธนาคารได้ปฏิบัติตามแนวทางของธนาคารแห่งประเทศไทยที่กำหนดให้จัดชั้นสินทรัพย์
และการตั้งค่าเผื่อหนี้สงสัยจะสูญตามอัตราที่กำหนดสำหรับสินทรัพย์จัดชั้นแต่ละประเภท
ทั้งนี้เป็นไปตามประกาศธนาคารแห่งประเทศไทย เรื่อง สินทรัพย์ไม่มีราคาหรือเรียกคืนไม่ได้
และสินทรัพย์ที่สงสัยจะไม่มีราคาหรือเรียกคืนไม่ได้ ฉบับลงวันที่ 28 กุมภาพันธ์ 2546 และ/หรือ
ประกาศธนาคารแห่งประเทศไทยที่จะมีการกำหนดหรือเปลี่ยนแปลงภายหลัง

นอกจากนี้ ธนาคาร
ได้ตั้งค่าเผื่อหนี้สงสัยจะสูญของเงินให้สินเชื่อตามหลักเกณฑ์ที่กำหนดโดยธนาคารแห่งประเทศไทยและปรับปรุงเพิ่มด้วยจำนวนเงินเพิ่มเติมที่คาดว่าจะเรียกเก็บจากลูกหนี้ไม่ได้โดยการวิเคราะห์และประเมินฐานะของลูกหนี้จากประสบการณ์ในการพิจารณาความเสี่ยงและมูลค่าหลักประกันประกอบ

การตัดจำหน่ายลูกหนี้เป็นหนี้สูญและหนี้สูญที่ได้รับคืนจะนำไปลดหรือเพิ่มยอดค่าเผื่อหนี้สงสัยจะสูญ

- นโยบายการปรับโครงสร้างหนี้

ธนาคาร
และบริษัทย่อยบันทึกรายการและส่วนสูญเสียที่เกี่ยวข้องกับการปรับโครงสร้างหนี้ที่มีปัญหาโดยอ้างอิงตามหลักเกณฑ์ของธนาคารแห่งประเทศไทย

5.3 เงินลงทุนในบริษัทย่อยและบริษัทร่วม

ณ วันที่ 31 ธันวาคม 2551 ธนาคารมีเงินลงทุนในบริษัทย่อย 8 บริษัท และบริษัทร่วม 2 บริษัท
มีมูลค่าเงินลงทุนตามวิธีทุน (Cost Method) จำนวน 2,907 ล้านบาท
และค่าเผื่อการด้อยค่าจำนวน 1,563 ล้านบาท

- นโยบายการลงทุนในบริษัทย่อยและบริษัทร่วมและนโยบายการบริหารงาน

 บริษัทย่อย หมายถึง บริษัทที่ธนาคารมีอำนาจในการกำหนดนโยบายทางการเงินและการดำเนินงานของบริษัท เพื่อให้ได้มาซึ่งประโยชน์จากการดำเนินการต่างๆ ของบริษัทนั้น โดยธนาคารลงทุนในบริษัทดังกล่าวไม่น้อยกว่าร้อยละ 50 ของทุนที่ออกและเรียกชำระแล้วของบริษัทนั้น

บริษัทร่วม หมายถึง
บริษัทที่ธนาคารมีอำนาจในการมีส่วนร่วมในการตัดสินใจเกี่ยวกับนโยบายทางการเงินและการดำเนินงาน
โดยธนาคารลงทุนในบริษัทดังกล่าวไม่น้อยกว่าร้อยละ 20
ของทุนที่ออกและเรียกชำระแล้วของบริษัทนั้น

ธนาคารยึดหลักนโยบายเกี่ยวกับการลงทุนในบริษัทย่อยและบริษัทร่วมตามหลักเกณฑ์การกำกับแบบรวมกลุ่ม
ตามประกาศของธนาคารแห่งประเทศไทย กล่าวคือ ธนาคารจะไม่ลงทุนในบริษัทใดเกินร้อยละ 10
ของหุ้นที่จำหน่ายได้แล้วทั้งหมดของบริษัทนั้น
ยกเว้นได้รับอนุญาตจากธนาคารแห่งประเทศไทยในกรณีดังต่อไปนี้

1.  การลงทุนในบริษัทในกลุ่มธุรกิจทางการเงิน
    ตามการอนุญาตจัดตั้งกลุ่มธุรกิจทางการเงินของธนาคารแห่งประเทศไทย
    ซึ่งแบ่งเป็นบริษัทที่ประกอบธุรกิจทางการเงิน และเป็นบริษัทที่ประกอบธุรกิจสนับสนุน
    โดยจะเป็นบริษัทซึ่งจะช่วยส่งเสริมและสนับสนุนการให้บริการกับธนาคารและบริษัทในกลุ่มธุรกิจทางการเงินของธนาคารเป็นหลัก
    โดยทั้งนี้
    ธนาคารแห่งประเทศไทยได้อนุญาตให้ธนาคารจัดตั้งกลุ่มธุรกิจทางการเงินของธนาคาร
    ประกอบด้วย ธนาคารไทยธนาคาร, บริษัท บริหารสินทรัพย์สาทร จำกัด, บริษัท บีทีลีสซิ่ง
    จำกัด, บริษัท บีทีเวิลด์ลีส จำกัด, บริษัท.บีที ประกันภัย จำกัด, บริษัทหลักทรัพย์ บีที จำกัด,
    บริษัทหลักทรัพย์จัดการกองทุน บีที จำกัด และบริษัท บีที ที่ปรึกษาธุรกิจ จำกัด

2.  การลงทุนในบริษัทนอกกลุ่มธุรกิจทางการเงิน
    ธนาคารจะลงทุนในบริษัทนอกกลุ่มธุรกิจทางการเงินเกินร้อยละ 10
    ของหุ้นที่จำหน่ายได้แล้วทั้งหมดของบริษัทนั้นได้เฉพาะในบริษัทดังต่อไปนี้

    1.  บริษัทที่ประกอบธุรกิจทางการเงินที่ธนาคารไม่มีอำนาจควบคุมกิจการ ทั้งนี้
        เฉพาะในกรณีที่ได้รับอนุญาตให้ถือหุ้นอยู่ก่อนแล้ว

    2.  บริษัทที่ประกอบธุรกิจสนับสนุนเพื่อประโยชน์ในการดำเนินงานของธนาคารและระบบสถาบันการเงินโดยรวม
        เช่น บริษัทข้อมูลเครดิตแห่งชาติ บริษัทเนชั่นแนลไอทีเอ็มเอ็กซ์ บริษัท S.W.I.F.T
        และบริษัทไทยเรทติ้งแอนอินฟอร์เมชั่น เซอร์วิส เป็นต้น

    3.  บริษัทที่ได้มาจากการปรับปรุงโครงสร้างหนี้ การชำระหนี้ การบังคับชำระหนี้
        หรือการประกันการให้สินเชื่อ ที่ได้รับอนุญาตจากธนาคารแห่งประเทศไทย

    4.  บริษัทที่อยู่ระหว่างการชำระบัญชี

    5.  บริษัทที่ประกอบธุรกิจทางการเงินหรือธุรกิจสนับสนุนที่ธนาคารไม่มีอำนาจควบคุมกิจการ
        หรือบริษัทที่ประกอบธุรกิจอื่น
        ทั้งนี้เฉพาะในกรณีที่เป็นการลงทุนผ่านบริษัทที่ประกอบธุรกิจทางการเงินที่มีหน่วยงานกำกับดูแลเป็นการเฉพาะ
        (regulated entity)
        ที่ธนาคารแห่งประเทศไทยจะอนุญาตและเป็นไปตามหลักเกณฑ์ที่หน่วยงานกำกับดูแลดังกล่าวอนุญาตให้สามารถลงทุนได้

สำหรับนโยบายการบริหารงานในภาพรวมนั้น
ธนาคารยังคงยึดนโยบายเดิมคือการกำหนดนโยบายและควบคุมการบริหารของแต่ละบริษัท
โดยการมอบหมายให้เจ้าหน้าที่ระดับบริหารของธนาคารเข้าไปเป็นกรรมการในบริษัทย่อยและบริษัทร่วม
และให้มีการรายงานความคืบหน้าและผลการดำเนินงานของบริษัทย่อยและบริษัทร่วมในการประชุมคณะกรรมการจัดการของธนาคารเป็นประจำทุกเดือน
นอกจากนี้
คณะกรรมการธนาคารได้จัดให้มีคณะกรรมการบริหารความเสี่ยงของกลุ่มธุรกิจทางการเงิน
เพื่อทำหน้าที่ ควบคุม ติดตาม ตรวจสอบและดูแลให้บริษัทในกลุ่มธุรกิจทางการเงิน
ดำเนินการตามนโยบายการบริหารความเสี่ยงที่ได้กำหนดไว้
และปฏิบัติตามหลักเกณฑ์ที่ธนาคารแห่งประเทศไทยกำหนด นอกจากนี้
คณะกรรมการธนาคารยังได้สนับสนุนให้คณะกรรมการตรวจสอบของธนาคารทำหน้าที่ตรวจสอบบริษัทในเครือทั้งหมดด้วย
เพื่อให้ธนาคารสามารถกำกับดูแล
และติดตามการปฏิบัติตามแนวนโยบายของกลุ่มธุรกิจทางการเงินได้
รวมทั้งสอบทานรายงานทางการเงินของกลุ่มธุรกิจทางการเงินให้ถูกต้องและเพียงพอ